പീഡനത്തിന് ശേഷം സമൂഹം ഞങ്ങളെ ഒറ്റപ്പെടുത്തി പീഡന പരാതി ഒത്തു തീര്പ്പാക്കാന് കൈക്കൂലി വാങ്ങിയെന്ന് വ്യാജ ആരോപണം, അച്ഛന് ആത്മഹത്യ ചെയ്തത് മനോവിഷമത്തിലെന്ന് കുടുംബം കോട്ടയം: കുറിച്ചിയില് പോക്സോ കേസിലെ ഇരയുടെ അച്ഛന് തൂങ്ങി മരിച്ച സംഭവത്തില് പ്രതികരണവുമായി കുടുംബം. കേസ് വന്നശേഷം സമൂഹം തങ്ങളെ ഒറ്റപ്പെടുത്തിയെന്ന് കുടുംബം പറയുന്നു. പീഡന പരാതി ഒത്തു തീര്പ്പാക്കാന് കൈക്കൂലി വാങ്ങി എന്ന് വ്യാജ ആരോപണം നടത്തിയെന്നും അതിന്റെ മനോവിഷമത്തിലാണ് കുട്ടിയുടെ അച്ഛന് ആത്മഹത്യ ചെയ്തത് എന്നും ബന്ധുക്കള് പറഞ്ഞു. ഇന്നലെ രാത്രിയാണ് പെണ്കുട്ടിയുടെ അച്ഛന് ആത്മഹത്യ ചെയ്തത്. 74 വയസ്സുകാരനായ പലചരക്ക് കടക്കാരനാണ് കുട്ടിയെ പീഡിപ്പിച്ചത്. പലചരക്ക് കടയില് സാധനം വാങ്ങാനെത്തിയപ്പോഴാണ് കുട്ടിയെ കടയില് വച്ച് പീഡിപ്പിച്ചത്. സുഹൃത്തുക്കളോടുള്ള പെണ്കുട്ടിയുടെ പെരുമാറ്റത്തില് അസ്വാഭാവികത തോന്നിയതിനെ തുടര്ന്ന് കുട്ടിയെ കൗണ്സിലിംഗിന് വിധേയയാക്കി. തുടര്ന്നാണ് പീഡന വിവരം പുറത്ത് വരുന്നത്. തുടര്ന്ന് മാതാപിതാക്കള് പൊലീസില് പരാതി നല്കുകയും, പൊലീസ് കേസെടുത്ത് പ്രതിയെ അറസ്റ്റ് ചെയ്യുകയും ചെയ്തു. കേസുമായി ബന്ധപ്പെട്ട പ്രാഥമിക നടപടികളെല്ലാം പൂര്ത്തിയായി. തെളിവെടുപ്പ് ഉള്പ്പെടെ പൂര്ത്തീകരിച്ച ശേഷം പ്രതി നിലവില് റിമാന്ഡിലാണ്.